CELEX: 32021D2321
Language: bg
Date: 2021-12-10 00:00:00
Title: Решение (ЕС) 2021/2321 на Европейската централна банка от 10 декември 2021 година относно делегирането на решенията за издаване на разрешения за преминаване на Съюза на заявители, подвластни на Европейската централна банка (ECB/2021/55)

29.12.2021   
               
               
                  BG
               
               
                  Официален вестник на Европейския съюз
               
               
                  L 467/1
               
            
         РЕШЕНИЕ (ЕС) 2021/2321 НА ЕВРОПЕЙСКАТА ЦЕНТРАЛНА БАНКА
         от 10 декември 2021 година
         относно делегирането на решенията за издаване на разрешения за преминаване на Съюза на заявители, подвластни на Европейската централна банка (ECB/2021/55)
         
         ПРЕДСЕДАТЕЛЯТ НА ЕВРОПЕЙСКАТА ЦЕНТРАЛНА БАНКА,
         като взе предвид Договора за функционирането на Европейския съюз,
         като взе предвид Протокол (№ 7) за привилегиите и имунитетите на Европейския съюз, и по-специално член 6 от него,
         като има предвид, че:
         
                     1)
                  
                  
                     Европейската централна банка (ЕЦБ) разрешава издаването на разрешения за преминаване на Съюза (laissez-passer) на членовете на персонала на ЕЦБ, на служителите на ЕЦБ по краткосрочни договори и на членовете на техните семейства. Разрешенията за преминаване на Съюза следва да бъдат признавани от държавите членки за валиден документ за пътуване.
                  
               
                     2)
                  
                  
                     Тъй като правомощието за издаване на разрешение за преминаване на Съюза е предоставено на председателите на институциите на Съюза, това означава, че в случая на ЕЦБ председателят на ЕЦБ разполага с това правомощие.
                  
               
                     3)
                  
                  
                     С Регламент (ЕС) № 1417/2013 на Съвета (1) се определя обща форма за издаването на разрешения за преминаване на Съюза. От 2015 г. те се издават като електронни документи за пътуване съгласно централизирана процедура, като Комисията действа като централно звено за другите институции на Съюза съгласно споразумения за нивото на обслужване, с които се прилага схемата за разрешения за преминаване на Съюза.
                  
               
                     4)
                  
                  
                     Предвид броя на заявленията за издаване на разрешения за преминаване на Съюза за членовете на персонала на ЕЦБ, служителите на ЕЦБ по краткосрочни договори и членовете на техните семейства, правомощието за издаването им следва да бъде делегирано на главния директор по услугите с възможност за пределегирането му на оперативното ниво в ЕЦБ,
                  
               ПРИЕ НАСТОЯЩОТО РЕШЕНИЕ:
         
            Член 1
            Определения
            За целите на настоящото решение се прилагат следните определения:
            
                        1)
                     
                     
                        „разрешение за преминаване на Съюза“ означава сигурен документ за пътуване, както е предвиден в член 6 от Протокол (№ 7) за привилегиите и имунитетите на Европейския съюз;
                     
                  
                        2)
                     
                     
                        „заявител от ЕЦБ“ означава: а) член на персонала на ЕЦБ, както е определено в член 1 от Условията за работа; б) служител на ЕЦБ по краткосрочен договор, както е определено в член 1 от Условията за наемане на работа за кратък срок; и в) съответен член на семейството на такъв член на персонала или на служител по краткосрочен договор.
                     
                  
         
            Член 2
            Делегиране и пределегиране
            
               1.   Председателят делегира на главния директор по услугите правомощието за издаване на разрешения за преминаване на Съюза на заявители от ЕЦБ.
            
            
               2.   Председателят оправомощава главния директор по услугите да пределегира правомощието за издаване на разрешения за преминаване на Съюза на заявители от ЕЦБ на директора на генерална дирекция „Организационни услуги“, а в случай че той не е на разположение, на директора на дирекция „Администрация“.
            
            
               3.   Решенията за издаване на разрешения за преминаване на Съюза на заявители от ЕЦБ се приемат въз основа на делегиране или пределегиране само ако са изпълнени критериите за това, предвидени в член 3.
            
            
               4.   Директорът на генерална дирекция „Организационни услуги“ ежегодно информира председателя за решенията, приети въз основа на делегирането, предвидено в настоящия член.
            
         
         
            Член 3
            Критерии за издаване на разрешения за преминаване на Съюза въз основа на делегиране или пределегиране
            
               1.   Решение за издаване на разрешение за преминаване на Съюза на заявител от ЕЦБ се взема въз основа на делегиране или пределегиране само ако издаването на разрешение за преминаване на Съюза е обосновано в интерес на службата по основателна причина, свързана със службата, по-специално чести пътувания по служба, редовно изпълнение на служебните задължения на място на работа извън Франкфурт на Майн или в случай на външна мобилност.
            
            
               2.   Издаването на разрешение за преминаване на Съюза на член на семейството на член на персонала на ЕЦБ или на служител на ЕЦБ по краткосрочен договор е възможно само при изключителни обстоятелства и само ако е в интерес на Съюза. При продължителен престой извън Съюза, включително дългосрочна командировка, разрешението за преминаване на Съюза се дава единствено с цел безопасното и правилно изпълнение на служебните задължения, когато това е обосновано от изключителни обстоятелства и невъзможността да се използват националните паспорти или документи за пътуване, по-конкретно ако това е необходимо с цел пътуване, надлежно уведомяване и пребиваване в трета държава. Срокът на валидност на разрешението за преминаване на Съюза на член на семейството не може да превишава срока на валидност на разрешението за преминаване на Съюза на члена на персонала или на служителя по краткосрочен договор.
            
         
         
            Член 4
            Влизане в сила
            Настоящото решение влиза в сила на двадесетия ден след публикуването му в Официален вестник на Европейския съюз.
            
         
         
            Съставено във Франкфурт на Майн на 10 декември 2021 година.
            
               
                  Председател на ЕЦБ
               
               Christine LAGARDE
            
         
         
            (1)  Регламент (ЕС) № 1417/2013 на Съвета от 17 декември 2013 г. за определяне на формата на разрешенията за преминаване, издавани от Европейския съюз (ОВ L 353, 28.12.2013 г., стр. 26).